text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 13 ноември 2012 година
  за изменение на Решение 2008/185/ЕО по отношение на включването на Ирландия, Северна Ирландия и италианската провинция Bolzano в списъка на държавите членки или регионите от тях, които са свободни от болестта на Ауески
  (нотифицирано под номер C(2012) 7976)
  (текст от значение за ЕИП)
  (2012/701/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 9, параграф 2 и член 10, параграф 2 от нея,
  като има предвид, че:
  (1)
  В Директива 64/432/ЕИО се определят приложимите правила по отношение на търговията с говеда и свине в Съюза. В член 9 от посочената директива се определят критериите за одобряване на задължителните национални програми за контрол на определени заразни болести, включително и на болестта на Ауески. Наред с това в член 10 от посочената директива се предвижда, че когато дадена държава членка счита, че нейната територия или част от нейната територия е свободна от такива болести, включително и от болестта на Ауески, тя представя на Комисията подходяща подкрепяща документация.
  (2)
  С Решение 2008/185/ЕО на Комисията от 21 февруари 2008 г. относно допълнителни гаранции при търговията със свине в Общността по отношение на болестта на Ауески и относно критериите за предоставяне на информация за тази болест (2) се въвеждат допълнителни гаранции при придвижването на свине между държавите членки. Тези гаранции са свързани с класификацията на държавите членки според техния статус по отношение на болестта на Ауески.
  (3)
  В приложение I към Решение 2008/185/ЕО са изброени държавите членки или регионите от тях, които са свободни от болестта на Ауески и в които е забранена ваксинацията. В приложение II към същото решение са изброени държавите членки или регионите от тях, в които действат одобрени национални програми за контрол и ликвидиране на болестта на Ауески.
  (4)
  Ирландия, Северна Ирландия и италианската провинция Bolzano понастоящем са включени в списъка в приложение II към Решение 2008/185/ЕО като държава членка или регион от нея, където има въведени одобрени национални програми за контрол и ликвидиране на болестта на Ауески.
  (5)
  Междувременно Ирландия, Обединеното кралство - по отношение на Северна Ирландия, и Италия - по отношение на провинция Bolzano, предоставиха документация в подкрепа на заявленията си за обявяването им наред с провинция Bolzano за свободни от болестта на Ауески.
  (6)
  След направената оценка на подкрепящата документация, внесена от посочените държави членки, е целесъобразно Ирландия, Северна Ирландия и провинция Bolzano да бъдат заличени от списъка в приложение II към Решение 2008/185/ЕО, а вместо това да бъдат включени в списъка в приложение I към него.
  (7)
  Поради това Решение 2008/185/ЕО следва да бъде съответно изменено.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Приложения I и II към Решение 2008/185/ЕО се заменят с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 13 ноември 2012 година.